Wildtuinbesoekers moet ID’s wysArgieffoto Foto: godiscoverabroad.com Die bestuur van die Krugerwildtuin het besoekers gewaarsku dat hy binnekort ŉ bykomende toegangsbeheerstelsel by sy hoofhekke in werking gaan stel. Glenn Phillips, die park se uitvoerende hoof, het in ŉ verklaring gesê daar gaan van alle besoekers van 18 jaar en ouer verwag word om ŉ amptelike identiteitsdokument of bestuurslisensiekaart te toon wat geskandeer sal word om toegang tot die suidelike dele van die wildtuin te bied. Toeriste en inwoners wat nie ŉ Suid-Afrikaanse identiteitsdokument het nie, se paspoorte sal geskandeer word. “Die nuwe stelsel het ten doel om mense se beweging in en uit die wildtuin te monitor. Inligting wat verband hou met enige persoon wat die wildtuin binnekom sal op ŉ sentrale plek aangeteken en gemonitor word,” het Phillips gesê. Phillips het gesê die stelsel geld almal wat die wildtuin binnegaan, van personeel tot diensverskaffers. “Ons verwag dat die stelsel ons proaktiewe bewaring, vroeë waarskuwing en opsporing gaan verbeter. Ons sal voortgaan om van toepaslike veiligheidstegnologie gebruik te maak in ons strewe om deurgaans die veiligheid van ons besoekers en wild te verbeter.” Besoekers sal steeds op die gewone manier moet in- en uitteken by die hekke voordat die ID’s geskandeer gaan word. Phillips het gesê veiligheidspersoneel word reeds opgelei om die nuwe stelsels te bedryf en om te verseker dat so min moontlik vertragings plaasvind as die nuwe stelsel in werking gestel word.